## La Generalitat facilita la sol·licitud de salconduits per a accedir a les zones i vies afectades per la riuada mitjançant un formulari electrònic

*** Les persones interessades hauran d’omplir una sol·licitud amb les seues dades i la matrícula del vehicle**

La Generalitat facilita la sol·licitud de salconduits per a accedir a les zones i vies afectades per la riuada amb els seus vehicles mitjançant un formulari electrònic.

A conseqüència del temporal del passat 29 d’octubre de 2024, en estos moments continua sent necessari limitar la circulació i trànsit en determinades vies públiques per a garantir la mobilitat de tots els servicis essencials i complementaris d’intervenció. Per això, la Conselleria de Justícia i Interior ha adoptat mesures complementàries temporals i excepcionals, restringint el moviment en qualsevol vehicle de transport en les vies indicades.

En este sentit, la Generalitat, a través de la Direcció General de Tecnologies de la Informació i les Comunicacions (DGTIC), ha habilitat un nou tràmit telemàtic disponible en el portal Som Solidaritat, que permet a la ciutadania sol·licitar i obtindre un salconduit per a circular per les zones i vies afectades per la DANA a la província de València per als desplaçaments adequadament justificats.

Les persones que necessiten circular per estes zones podran sol·licitar el salconduit a l’Agència Valenciana de Seguretat i Resposta a les Emergències (AVSRE), omplint un formulari amb el seu nom, NIF, CIF o NIE i la seua adreça de correu electrònic.

En la sol·licitud ha d’indicar-se el motiu pel qual es necessita accedir a la zona, així com la matrícula del vehicle. La tramitació del salconduit es pot fer mitjançant el sistema d’identificació Cl@ve o utilitzant el certificat electrònic.

Fecha: 21/11/2024